Številka: 061-0014/2015-1

Datum: 24. 2. 2015

**PROGRAM DELA MEDOBČINSKEGA INŠPEKTORATA IN REDARSTVA OBČIN ŠENTJERNEJ, ŠKOCJAN, ŠMARJEŠKE TOPLICE IN KOSTANJEVICE NA KRKI ZA LETO 2015**

KAZALO

[1. UVOD 3](#_Toc412611294)

[2. POSLANSTVO MEDOBČINSKEGA INŠPEKTORATA IN REDARSTVA 3](#_Toc412611295)

[3. CILJI MEDOBČINSKEGA INŠPEKTORATA IN REDARSTVA 3](#_Toc412611296)

[4. DELO PO POSAMEZNIH DELOVNIH PODROČJIH 4](#_Toc412611297)

[4.1 Varstvo cest 4](#_Toc412611299)

[4.2 Nadzor nad ravnanjem s komunalno odpadno vodo 5](#_Toc412611300)

[4.3 Nadzor nad nezakonito odloženimi odpadki 5](#_Toc412611301)

[4.4 Nadzor nad plakatiranjem in nad prijavljanjem občinske takse 6](#_Toc412611302)

[4.5 Nadzor nad javnim vodovodom 6](#_Toc412611303)

[4. 6 Ostale naloge 7](#_Toc412611304)

[5. ZAKLJUČEK 7](#_Toc412611305)

# 1. UVOD

Program dela za leto 2015 je pripravljen na podlagi 2. odstavka 4. člena Odloka o ustanovitvi organa skupne občinske uprave – medobčinskega inšpektorata in redarstva, katerega je Občina Šentjernej objavila v Uradnem vestniku št. 6/2012, Občina Škocjan v Uradnem listu RS, št. 53/2012, Občina Šmarješke Toplice v Uradnem listu RS, št. 55/2012 in Kostanjevica na Krki v Uradnem listu RS, št. 57/2012. V programu dela so opredeljeni cilji, poslanstvo in naloge inšpektorata, ki se bodo izvedle v letu 2015. Program je usmerjen k zagotavljanju strokovnega, učinkovitega in racionalnega izvajanja nalog in k doseganju zastavljenih ciljev OPV-ja posameznih občin ustanoviteljic.

# 2. POSLANSTVO MEDOBČINSKEGA INŠPEKTORATA IN REDARSTVA

Medobčinski inšpektorat in redarstvo izvaja naloge inšpekcijskega nadzora ter naloge, ki so v pristojnosti redarstva in tako vodi upravne postopke in prekrškovne postopke v skladu z zakoni, podzakonskimi predpisi in predpisi občin ustanoviteljic. Zaposleni v skupni občinski upravi pri izvajanju nadzora, vsak v okviru svojih pooblastil, ugotavljata nepravilnosti in pomanjkljivosti pri izvajanju predpisov ter za ugotovljene kršitve odrejata ukrepe za njihovo odpravo.

# 3. CILJI MEDOBČINSKEGA INŠPEKTORATA IN REDARSTVA

Osnovna naloga skupne občinske uprave ostaja nadzor nad izvajanjem oziroma spoštovanjem zakonov in drugih predpisov ter skrb za javno varnost in javni red na območju občin ustanoviteljic. Letni program dela medobčinskega inšpektorata in redarstva za leto 2015 temelji na oceni stanja v letu 2014 in predlogih občin ustanoviteljic v okviru opisa nalog skupne občinske uprave iz odloka o ustanovitvi.

Naloge inšpektorja so vodenje inšpekcijskih postopkov, vodenje prekrškovnih postopkov, sodelovanje z občinami, skrb za kadrovske in administrativne zadeve, priprava finančnih dokumentov, poročila, nadzor za izvajanje OPV, sodelovanje v organih… Redar izvaja nadzor po zakonih na področju varnosti cestnega prometa (ZPrCP, ZCes-1) in odlokih občin (mirujoči promet, varstvo cest) ter izvajanje prioritet določenih v OPV-ju, plakatiranja, ter izvaja dela in naloge po navodilu vodje in administrativne zadeve (upravno poslovanje). Delovno področje in naloge medobčinskega redarstva določa zakon ali na podlagi zakona izdani občinski predpis občin ustanoviteljic. Za zagotovitev javne varnosti in javnega reda na območju občin ustanoviteljic je medobčinsko redarstvo pristojno:

* nadzorovati varen in neoviran cestni promet v naseljih,
* varovati ceste in okolje v naseljih in na občinskih cestah zunaj naselij,
* skrbeti za varnost na občinskih javnih poteh, rekreacijskih in drugih javnih površinah,
* varovati javno premoženje, naravno in kulturno dediščino,
* vzdrževati javni red in mir.

Dolgoročni cilj medobčinskega inšpektorata in redarstva je učinkovito reševanje določenih opustitev pravnih oseb in posameznikov in odprava nepravilnosti, s katerimi je ogrožen javni interes. Medobčinski inšpektorat in redarstvo bo posvečal pozornost opozarjanju in odpravi nepravilnosti, v kolikor pa to ne bo zadosten ukrep se bo potrebno poslužiti tudi sanacijske politike z globami, seveda to le v primerih, če bo to edini možni učinkoviti način preprečevanja prekrškov.

Naslednji pomembni cilj pa je osveščanje ljudi na posameznih področjih, kjer preventivnega delovanja še ni bilo ter komunikacija z njimi. Cilj našega delovanja v slednje navedenih primerih bo, usmeritev predvsem k preprečevanju kršitev in k preprečevanju situacij pri katerih lahko pride do pomanjkljivosti ali nepravilnosti, ki bi lahko imele posledice za ljudi, premoženje, skupnosti ali pa bi lahko povzročile nejevoljo občanov.

Z izvrševanjem inšpekcijskega in redarskega nadzora bosta inšpektorat in redarstvo poizkušala doseči naslednje cilje:

* urejeno plakatiranje,
* plačilo občinskih taks,
* urejena prometna signalizacija ob cestah v občinah ustanoviteljicah,
* redno vzdrževanje kategoriziranih občinskih cest, nadzorovati varen in neoviran cestni promet v naseljih,
* boljšo varnost cest in okolja v naseljih in na občinskih cestah zunaj naselij,
* boljšo varnost na občinskih javnih poteh, rekreacijskih in drugih javnih površinah,
* boljšo varnost javnega premoženja, naravne in kulturne dediščine in
* vzdrževati javni red in mir,

vsaka služba v okviru svojih pristojnosti.

# 4. DELO PO POSAMEZNIH DELOVNIH PODROČJIH

### Načrtovane naloge skupne občinske uprave so izhodišča za sistematičen in učinkovit nadzor, ki ga organ opravlja na podlagi zakonov, predpisov sprejetih na osnovi zakona in na podlagi predpisov lokalnih skupnosti, ter OPV-jev občin ustanoviteljic.

## 4.1 Varstvo cest

V letu 2014 je skupna občinska uprava imela največ inšpekcijskih postopkov s področja cest, zato se bo temu področju tudi posledično namenila velika pozornost. V predmetnem področju se bo nadaljeval nadzor nad:

* odvajanjem meteornih voda na ceste in njene sestavne dele,
* razraslo vegetacijo v območje ceste,
* objekti, ki so v neposredni bližini občinskih cest in nadzor nad tem ali imajo objekti na strehah nameščene snegolove in žlebove,
* izdanimi soglasji in dovoljenji za posege v/na/ob cestah in
* zaporami občinskih cest po soglasju,
* onesnaženostjo cest,
* posegi v cestno telo,
* posegi v varovalnem pasu cest brez soglasji,
* ovirami v cestnem prometu in
* prometno signalizacijo,…

Veliko pregledov na področju cest se bo izvajalo skozi vse leto. Ker se je že v letu 2014 množično pojavljala problematika z razraslo vegetacijo v območje ceste zaradi opustitve vzdrževalnih del na zemljiščih ob cesti, bodo ukrepi tudi v bodoče v kolikor bodo to dopuščale okoliščine izrečeni kršitelju na kraju samem saj je omenjenih situacij izredno veliko in je tako nemogoče doseči večji učinek z odpiranjem inšpekcijskih postopkov. Namen je predvsem v takojšnji odpravi nepravilnosti in zagotovitvi preglednosti ter varnosti udeležencev v prometu.

Glede na pretekle izkušnje gre opozoriti tudi na nepravilnosti na cestah, ki se dogajajo ob določenem sezonskem času, ko obdelovalci kmetijskih površin obdelujejo kmetijske površine, ali na njej opravljajo določena sezonska dela ali pa na teh površinah zaključujejo dela. Obdelovalci kmetijskih površin ne počistijo cest, ki jih onesnažijo z delom in z omenjenim močno zmanjšujejo prometno varnost. Veliko je bilo izrečenih ustnih opozoril. Menimo, da je inšpektorat na teh področjih deloval v preteklih letih korektno, zato se bo zaključilo preventivno delovanje na tem področju. Tudi občine ustanoviteljice ste z dopisom občanom opozarjale na zgoraj navedeno problematiko in poostren nadzor inšpektorata. Na terenu bo potrebno zoper kršitelje v prihodnje pričeti z izrekanjem glob in ne več le opozarjati. Obdobje preventive se bo moralo zaključiti, sicer inšpektorat ne bo mogel doseči pozitivnega učinka, zoper tiste kršitelje, ki kljub opozarjanju, ponavljajo iste prekrške.

V letošnjem letu se bo namenila tudi pozornost obveščanju in oglaševanju ob cestah (reklame) ter vzpostavitev ustreznega stanja ob občinskih cestah glede postavljenih tabel in napisov, ki opozarjajo na kulturni in zgodovinski spomenik ter naravno znamenitost ali turistično pomembno območje ali naselje in podobno (turistična in druga obvestilna signalizacija),ki mora biti postavljena samo v skladu s predpisi o prometni signalizaciji.

Z vidika varnosti udeležencev v prometu, pa je potrebno poudariti, da se bo nadaljevalo ugotavljanje stanja na terenu s popisom objektov ob občinskih cestah, kateri na strehah nimajo nameščenih snežnih ščitnikov – snegolovov, ali nimajo nameščenih visečih odtočnih cevi – žlebov, ali pa imajo slednje nameščene, pa voda iz njih izteka na občinske ceste.

Prav tako se na območju vseh Občin ustanoviteljic izvaja večje število posegov v/na/ob cestah brez izdanega soglasja občinske uprave. Največjo težavo tukaj predstavlja uničenje ali poškodba vozišča, ki ga povzročitelji po koncu izvedenih del ne sanirajo in se tako povečujejo stroški vzdrževanja občinskih cest. Inšpektorat bo v letu 2015 namenil več pozornosti tudi na tem področju.

Obstoječa zakonodaja s področja cest in varnosti v cestnem prometu se je spremenila, sprejeti so bili štirje zakoni, ki urejajo prometne predpise, veljati so začeli 1. aprila 2011, uporabljati pa so se začeli 1. julija 2011. Zaradi spremenjene zakonodaje na cestnem področju bo potrebno tudi spremeniti obstoječe odloke v posameznih občinah ustanoviteljicah.

## 4.2 Nadzor nad ravnanjem s komunalno odpadno vodo

V letu 2015 bo inšpektorat v Občini Šmarješke Toplice nadaljeval s postopki priključitve komunalnih odpadnih voda objektov na javno kanalizacijsko omrežje. Ravno tako se ocenjuje, da bodo tudi v Občini Šentjernej, kanalizacijski vodi pridobili ustrezna uporabna dovoljenja, kar za lastnike objektov predstavlja obveznost priključitve na javno kanalizacijo. Izvajalec javne gospodarske službe bo lastnike pozval k priključitvi, kateri bodo morali v roku 6 mesecev od prejetega obvestila, svoj objekt priključiti na javno kanalizacijsko omrežje. O lastnikih, ki v navedenem roku svojega objekta ne bodo priključili, bo izvajalec gospodarske službe obvestil inšpekcijsko službo, ki bo izvedla ustrezne ukrepe za izpolnitev obveznosti lastnikov objektov, priključitve na javno kanalizacijsko omrežje. Na tem področju je potrebno omeniti tudi tiste lastnike objektov, ki niso pravilno priključeni na javno kanalizacijsko omrežje in občinam tako niso plačali komunalnega prispevka.

## 4.3 Nadzor nad nezakonito odloženimi odpadki

Veliko problematiko še vedno predstavlja odlaganje odpadkov v naravi in ločevanje komunalnih odpadkov. Po dosedanjih izkušnjah so veliki povzročitelji odpadkov lastniki nepremičnin v vinorodnih območjih, ki sicer živijo izven območja občine in prihajajo občasno, običajno med vikendi. Navadno gre za odlaganje na zbiralnicah v večjih količinah in sicer odložene vreče za smeti zraven za to predpisanih posod, v katerih so odloženi različni komunalni in biološki odpadki. Ta problem pa se sicer pojavlja tudi z naslova občanov, ki namesto ločenih frakcij prav tako odložijo polne vreče ne ločenih komunalnih odpadkov zraven za to predpisanih posod z izgovorom, da so kontejnerji prepolni. Kontejnerji pa so prepolni tudi zaradi samega ne ločevanja saj je z odloženimi polnimi vrečami posoda kaj hitro polna. Inšpektorat na tem področju vidi delno rešitev tudi pri izvajalcu javne službe saj bi z doslednim vzdrževanjem posod, ki so locirane na zbiralnicah onemogočil odpiranje pokrovov namenskih posod in odlaganje vreč. V prihodnosti bi bilo smiselno skupaj z občinskimi upravami in izvajalci gospodarskih javnih služb, reševati problematiko vikendašev saj so le-ti povzročitelji komunalnih odpadkov na območju občin ustanoviteljic in za odvoz ter predelavo teh odpadkov ne plačajo ničesar.

V letošnjem letu se bo potrebno angažirati na področju sestavljanja registra črnih odlagališč in ustrezno ukrepanje zoper ugotovljenih kršiteljev ter v primeru odlagališč nevarnih odpadkov ali odlagališč gradbenih odpadkov, za katere inšpektorat ni stvarno pristojen, bo potrebno odstopiti zadeve Inšpektoratu za okolje in prostor RS.

Opravljanje rednih inšpekcijskih pregledov na saniranih odlagališčih, pa je nujno potrebno, da se prepreči ponovno odlaganje.

Opažamo, da kljub bližini zbirno reciklažnih centrov, ljudje še vedno odlagajo odpadke v okolju. Inšpektorat vidi največji problem v odkrivanju dejanskih povzročiteljev. Sprememba Zakona o varstvu okolja, pa je občinski inšpekciji prinesla novo pristojnost: pospravilo komunalnih odpadkov se naloži lastniku zemljišča. O slednjem bo potrebno lastnike preko medijev na ustrezen način obvestili.

## 4.4 Nadzor nad plakatiranjem in nad prijavljanjem občinske takse

Na področju plakatiranja bo prvotno potrebno urediti odloke, v tistih občinah ustanoviteljicah, kjer odloki še niso na ustrezen oziroma na najbolj primeren način urejeni. Potrebno bo tudi vzpostaviti ustrezen kataster plakatnih mest ter plakatna mesta tudi na primeren način urediti.

Namen nadzora nad plakatiranjem bo predvsem v urejenem plakatiranju in na pravilen način. Smisel urejenega plakatiranja v občinah ustanoviteljicah bo dosežen, ko se bo plakatiranje izvajalo izključno in samo na plakatnih mestih posamezne občine ustanoviteljice in ne po drevesih ali na drugih neprimernih mestih. Seveda pa je potrebno omeniti, da se bo tudi nadzorovalo delo pooblaščenih izvajalcev plakatiranja, ki bodo dolžni skrbeti za urejenost na plakatnih mestih in inšpektoratu prijavljati vse kršitve (nepravilno nameščeni plakati, prelepljeni plakati, nameščen plakat brez plačila občinske takse,…), ki se bodo pojavile na plakatnih mestih.

Kar zadeva nadzora nad plačilom občinskih taks še z drugih področji, se bo nadzorovalo ali se v občinah ustanoviteljica prijavlja in plačuje občinska taksa za uporabo javnih površin za prirejanje razstav in zabavnih prireditev in za druge oblike uporabe javne površine, ko tako določa zakon.

## 4.5 Nadzor nad javnim vodovodom

V letu 2015 bo inšpektorat v Občini Šmarješke Toplice in Občini Šentjernej pričel s postopki priključitve objektov na javno vodovodno omrežje. V letu 2015 se ocenjuje, da bodo vodovodna omrežja pridobila ustrezna uporabna dovoljenja, kar za lastnike objektov predstavlja obveznost priključitve na javni vodovod. Izvajalec javne gospodarske službe bo lastnike pozval k priključitvi, v roku, ki ga bo določil sam. O lastnikih, ki v navedenem roku svojih objektov ne bodo priključili, bo izvajalec gospodarske službe obvestil inšpekcijsko službo, ki bo izvedla ustrezne ukrepe za izpolnitev obveznosti lastnikov objektov, priključitve na javni vodovod.

## 4. 6 Ostale naloge

Poleg administrativnih in organizacijskih nalog, naj povzamemo še nekatere naloge, ki se bodo v letu 2015 opravljale:

* sodelovanje v komisijah in delovnih skupinah s področja cest in prometa, kjer je izdajala soglasja za označitev sprejemljivih avtobusnih postajališč na vozišču,
* sodelovanje v komisiji s področja javne kanalizacije,
* priprava odgovorov in pojasnila s področja veljavne zakonodaje in problematike s področja našega dela,
* sodelovanje s policijo, komunalo, državnimi inšpekcijskimi službami in drugimi organi,
* sodelovanje v Regijski koordinaciji inšpekcij in redarstev samoupravnih lokalnih skupnosti za dolenjsko regijo,
* sodelovanje v Svetu za preventivo in vzgojo v cestnem prometu v Občini Šmarješke Toplice,
* sodelovanje v Društvu mestnih, občinskih in medobčinskih inšpektorjev in nadzornikov Slovenije,
* odgovarjali smo na vprašanja občanov,
* pripravljali članke za občinske časopise,
* sodelovanje z občinskimi upravami, …

# 5. ZAKLJUČEK

V letu 2015 se bodo dela opravljala v skladu s pojavom posamezne problematike in se ocenjuje, da je prvenstveni cilj skupne občinske uprave, da se vsaj večina obravnavanih zadev, v okviru katerih postopki že potekajo, uspešno zaključi in da se izdajo ustrezne odločbe.

Poleg kadrovske preobremenjenosti (administracije, veliko območje nadzora, veliko število prijav, s strani občanov in s strani občinskih uprav, …), pa delo še dodatno bremenijo novo sprejeti zakoni (ali spremenjeni obstoječi), ali na podlagi zakona sprejeti predpisi in uredbe, ki dajejo vedno večje pristojnosti neposredno občinskim inšpektorjem in občinskim redarjem.

Ravno tako se je z vstopom Občine Škocjan v skupno občinsko upravo, povečal obseg dela inšpektorata in redarstva. Povečala se je krajevna in stvarna pristojnost na še eno občino.

Kljub velikemu obsegu dela, pa si bo skupna občinska uprava tudi v prihodnje prizadevala, da bodo ukrepi, tako kot so bili do sedaj učinkoviti, kar se bo neposredno odražalo v okolju (npr., št. sanacij posegov v/na/ob ceste…) in posredno tudi v proračunih občin (npr. plačilo občinske takse, plačilo komunalnih prispevkov, plačilo upravne takse zaradi pridobitve dovoljenj,…). Z dnem vrnitve vodje iz porodniškega dopusta in s tem nove delovne moči pa bo delo skupne občinske uprave še toliko bolj učinkovito in ažurno.

Program dela pripravila:

Judita Hvala

inšpektorica III

Poslati:

* Občina Šentjernej, Prvomajska cesta 3a, 8310 Šentjernej – po e-pošti na e-naslova radko.luzar[@sentjernej.si](mailto:milan.j@sentjernej.si), tina.gazvoda[@sentjernej.si](mailto:milan.j@sentjernej.si) in priporočeno,
* Občina Škocjan, Škocjan 67, 8275 Škocjan – po e-pošti na e-naslova [joze.kapler@obcina-skocjan.si](mailto:joze.kapler@obcina-skocjan.si), [martina.hocevar@obcina-skocjan.si](mailto:martina.hocevar@obcina-skocjan.si) in priporočeno,
* Občina Šmarješke Toplice, Šmarjeta 66, 8220 Šmarješke Toplice – po e-pošti na e-naslova [bernardka.krnc@smarjeske-toplice.si](mailto:bernardka.krnc@smarjeske-toplice.si), tomaz.ramovs@smarjeske-toplice.si in priporočeno ter
* Občina Kostanjevica na Krki, Ljubljanska cesta 7, 8311 Kostanjevica na Krki – po e-pošti na e-naslova [ladko.petretic@kostanjevica.si](mailto:ladko.petretic@kostanjevica.si), [judita.lajkovic@kostanjevica.si](mailto:judita.lajkovic@kostanjevica.si) in priporočeno